แนวโน้ม SET ผันผวน หวั่นแรงขาย “เดลต้า” ฉุดต่อ-กังวลเฟดขึ้นดอกเบี้ย
แนวโน้ม SET เช้านี้ผันผวน รับผลกระทบหุ้น DELTA ร่วงแรง รวมถึงเฟดส่งสัญญาณขึ้นดอกเบี้ยต่อเนื่อง โดยนักลงทุนเพิ่มการคาดการณ์ที่ว่าเฟดจะปรับขึ้นอัตราดอกเบี้ย 0.50% ในเดือนก.พ. หลังสหรัฐเปิดเผยข้อมูลแรงงานที่แข็งแกร่ง โดยให้แนวรับไว้ที่ 1,660-1,655 จุด และแนวต้าน 1,668-1,675 จุด
แนวโน้ม SET เช้านี้ผันผวน รับผลกระทบหุ้น DELTA ร่วงแรง รวมถึงเฟดส่งสัญญาณขึ้นดอกเบี้ยต่อเนื่อง โดยนักลงทุนเพิ่มการคาดการณ์ที่ว่าเฟดจะปรับขึ้นอัตราดอกเบี้ย 0.50% ในเดือนก.พ. หลังสหรัฐเปิดเผยข้อมูลแรงงานที่แข็งแกร่ง โดยให้แนวรับไว้ที่ 1,660-1,655 จุด และแนวต้าน 1,668-1,675 จุด
6 ม.ค. 2566

นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้แกว่งผันผวน เคลื่อนไหวทั้งในแดนบวกและลบ โดยมีปัจจัยกดดันจากผลกระทบหุ้น DELTA ที่วานนี้ปรับตัวลงหนัก ทำให้ล่าสุดมาร์เก็ตแคปลดลงมาอยู่อันดับ 2 รองจาก AOT หลังเพิ่งไต่ขึ้นมาเป็นอันดับ 1 ได้ไม่นาน
ขณะที่การร่วงลงของราคาหุ้น DELTA ทุกๆ 10 บาท จะส่งผลต่อ SET 1 จุด ซึ่งหากตัดหุ้น DELTA ออก SET วานนี้จะบวกได้ราว 1.4 จุด
ทั้งนี้ยังรับแรงกดดันจากตลาดหุ้นในต่างประเทศ โดยเฉพาะตลาดหุ้นดาวโจนส์และแนสเด็ก (Nasdaq) ที่ปรับตัวลงแรง จากความกังวลว่าธนาคารกลางสหรัฐ (เฟด) จะปรับขึ้นอัตราดอกเบี้ยต่อเนื่อง โดยนักลงทุนเพิ่มการคาดการณ์ที่ว่าเฟดจะปรับขึ้นอัตราดอกเบี้ย 0.50% ในเดือนก.พ. หลังสหรัฐเปิดเผยข้อมูลแรงงานที่แข็งแกร่ง
ขณะที่ล่าสุด FedWatch Tool ของ CME Group บ่งชี้ว่า นักลงทุนให้น้ำหนัก 45.9% ที่เฟดจะปรับขึ้นอัตราดอกเบี้ย 0.50% สู่ระดับ 4.75-5.00% ในการประชุมวันที่ 31 ม.ค.-1 ก.พ. หลังจากที่ก่อนหน้านี้ให้น้ำหนักเพียง 27.2%
อย่างไรก็ตามตลาดหุ้นไทยยังคงได้รับปัจจัยหนุนจากเงินทุนต่างชาติไหลเข้าต่อเนื่อง, ราคาน้ำมันดิบปรับตัวขึ้น ส่งผลดีต่อหุ้นกลุ่มพลังงาน และดอกเบี้ยขาขึ้น จะส่งผลดีต่อหุ้นกลุ่มธนาคารพาณิชย์ โดยให้แนวรับไว้ที่ 1,660-1,655 จุด และแนวต้าน 1,668-1,675 จุด